गरीबी क्या चीज है इसकी असलियत वही जाने जो गरीबी को जिया हो। ज़िंदा रहते तो इंसान अमीर-गरीब वर्ग में बंटा होता है, जातिगत भेदभाव से लेकर धार्मिक आधार पर एक दूसरे से बंटा रहता है लेकिन मरने के बाद सबकी गति एक ही होती है। कफ़न के साथ मृत शरीर का दाह संस्कार। हिन्दू रीति-रिवाज तो कुछ ऐसा ही कहता है। लेकिन मरने के बाद हमारे देश में बहुतों को कफ़न भी नसीब नहीं होता। इसे भाग्य-दुर्भाग्य कहें या फिर इंसान के गरीबी-विपत्ति में जीने का नतीजा। कुछ भी हो सकता है। पंजाब के जालंधर जिले के लांब्रा गांव के पास अस्थाई घरों में रह रहे गरीब मजदूरों की बस्ती में हुयी चार लोगों की मौत की कहानी बहुत कुछ कह जाती है।